آیلان کوردی
آیلان کوردی یا آلان کردی اتا سه ساله ریکا بی‌یه که سوریه‌یی کورد بی‌یه.

ونه خانواده که کوبانی ِآدِم بینه، سوریه دله‌یی جنگ په مجبور بَیینه شه شهر جه فِرار هاکِنِن و خاستنه ترکیه جه اتا قایق جه فِرار هاکِنِن و بورِن یونان تا شاید بتونِن اونجه جه بورِن اروپا ولی وشون قایق مدیترانه دریا دله غرق بیّه. آیلان شه مار و اتا پنج‌ساله بـِرار ِهمراهی بمرده و فقط ونه پییر بتونِسته سالم جان دَربَوِره که بعداً بائوته وَرگِردِنه کوبانی. 

آیلان ِپییر شه خانواده وسّه کانادا جه پناهندگی بخاست بی‌یه چون ونه خاخِر سال‌ها ونکوور دله زندگی کانده اما وشون ِدرخاست ماه ژوئن رد بیّه. ترکیه‌یِ اداری مشکلات این مشکل ره باعث بَی بی‌یه.

آیلان ِقایق دله بیست و سه نفر دَیینه که نُه نفر نجات پیدا هاکردنه، نُه نفر دیگه هم آیلان و ونه مار-برار واری بمردنه و دِ نفر هم گوم بَیینه. سه‌تا وَچه دیگه هم آیلان واری این قایق دله جه بمردنه.

وقتی ئو آیلان ِجسد ره پَس بَزو و دِمبِدا ساحل دله، ات‌سری عکس و فیلم ونه جسد جه بَییتنه و اینترنت دله تَنِک هاکردنه که دِنیا دله خله مردِمون ره بجوش بیارده. خله اروپاییون این اتفاق ِپه شه کشورون جه درخاست هاکردنه که پناهندگون وسّه امکانات تهیه هاکِنِن و وشون ره شه سامون دله راه هادِن.

منابع 

سوریه دله‌یی جنگ
سال ۲۰۱۵ بمرده‌ئون
پناهندگون